b'\n_START_ARTICLE_\nSant Esteve de Vilacolum\n_START_SECTION_\nDescripci\xc3\xb3\n_START_PARAGRAPH_\nL\'esgl\xc3\xa9sia de Sant Esteve de Vilacolum est\xc3\xa0 situada a la part m\xc3\xa9s elevada del nucli, i s\'hi accedeix a trav\xc3\xa9s del recinte del cementiri. L\'edifici \xc3\xa9s d\'una nau amb capelles laterals entre contraforts i absis poligonal. La coberta \xc3\xa9s de teula a dues vessants. A l\'interior, la volta de la nau \xc3\xa9s de llunetes. La fa\xc3\xa7ana principal, orientada a ponent, presenta una gran porta d\'acc\xc3\xa9s rectangular, emmarcada amb carreus molt ben tallats. A la dovella central hi ha la inscripci\xc3\xb3 "Charitas me fecit 1791". Al damunt hi ha adossat un petit timp\xc3\xa0 semicircular. El campanar est\xc3\xa0 situat a la dreta de l\'edifici, a l\'angle sud-oest; \xc3\xa9s de planta rectangular i t\xc3\xa9 dues obertures d\'arc de mig punt.\n_START_SECTION_\nHist\xc3\xb2ria\n_START_PARAGRAPH_\nL\'esgl\xc3\xa9sia de Sant Esteve de Vilacolum \xc3\xa9s una construcci\xc3\xb3 del segle XVIII, segons consta a la inscripci\xc3\xb3 del 1791 que apareix a la llinda de la porta d\'acc\xc3\xa9s. Va ser bastida sobre restes del segle X -restes d\'un mur i una porta tapiada-. Tamb\xc3\xa9 s\'hi conserva una finestra del segle XII, que segurament correspon a una reforma del temple. Sembla que el campanar \xc3\xa9s anterior a la construcci\xc3\xb3 del segle XVIII.'